**MOJA JABUKA**

U vrtu naše kuće raslo je mlado stablo, raskošna jabuka.

Njeni su slatkokiselkasti plodovi bili najukusnije voće u cijeloj našoj dugačkoj ulici.

U proljeće razmetala se ružičastobijlom opravom.

Izgledala je kao najraskošnija vjenčanica.

Proljeće je lagano prerastalo u ljeto.

Jabuka je osipala travnjak podno svojih nogu laticama.

Tu smo se nas troje nerazdruživih prijatelja najradije sastajali.

Sjedili smo na otpalim laticama kao na najmekšim dekama i maštali, maštali…

Onda su se zametnuli stidljivi zamotuljci zelenkastih plodova.

Plodovi su bubrili i rasli.

Zaobljavali su rumene obraščiće.

Obećavali su pravu jesensku gozbu.

Rano su dozrijevali plodovi.

Svako jutro bi zurila pod njenu krošnju da uberem jabuku.

Ili da je podignem iz igličaste trave u kojoj se rumenjela.

Onda smo odselili u novi, za nas ljepši dio grada.

Naša je jabuka ostala u vrtu ispred kuće.

Nju nismo mogli ponijeti sa sobom.

Nakon puno godina odšetala sam do naše stare kuće.

Jabuka je stajala na svojem mjestu.

Nije više bila ni mlada ni lijepa.

Izgledala je pogrbljeno poput starice, okljaštrenih grana.

Na nepcu sam opet osjetila svu raskoš njenog okusa i mirisa.

Sjetila sam se kako sam ju uvijek rado dijelila sa svojim prijateljima.

 Aleksandra Kulari

ODGOVORI USMENO PUNOM REČENICOM NA ZADANA PITANJA:

1. O čemu je djevojčica pripovijedala?

2. U koja godišnja doba je djevojčica opisala jabuku?

3. Tko se sastajao na travnjaku?

4. Što su prijatelji na travnjaku radili?

5. Kakva je bila jabuka kad su djeca sjedila ispod nje?

6. Kakva je jabuka sada?